Document ID: 32010R0595

KOMMISSIONENS FORORDNING (EU) Nr. 595/2010
af 2. juli 2010
om ændring af bilag VIII, X og XI til Europa-Parlamentets og Rådets forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 32, stk. 1, første og andet afsnit, og
ud fra følgende betragtninger:
(1)
Ved forordning (EF) nr. 1774/2002 er der fastsat dyre- og folkesundhedsmæssige bestemmelser for animalske biprodukter, der ikke er bestemt til konsum. Forordningen foreskriver, at forarbejdet animalsk protein og andre forarbejdede produkter, der kan anvendes som fodermidler, kun må afsættes, hvis de er blevet forarbejdet i overensstemmelse med bilag VII til samme forordning. Det følger desuden af forordning (EF) nr. 1774/2002, at foder til selskabsdyr, tyggepinde, tyggeben og tekniske produkter samt de animalske biprodukter, der henvises til i bilag VIII, kun må afsættes, hvis de opfylder de særlige betingelser, der er fastlagt i samme bilag.
(2)
Der er i kapitel V i bilag VIII til forordning (EF) nr. 1774/2002 fastsat harmoniserede krav vedrørende afsætning og import af serum fra dyr af hestefamilien. Visse medlemsstater, handelspartnere og virksomheder har imidlertid givet udtryk for interesse i anvendelse af blod og en bredere vifte af blodprodukter fra dyr af hestefamilien, med oprindelse i både EU og tredjelande, til teknisk brug i EU. For at fremme anvendelsen af de(t) pågældende blod og blodprodukter bør der fastsættes dyresundhedsmæssige krav vedrørende anvendelse heraf til teknisk brug. Formålet med disse krav skulle være at reducere de potentielle risici for overførsel af visse anmeldelsespligtige sygdomme, der er nævnt i direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (2), på grundlag af den tilgængelige videnskabelige dokumentation. Først og fremmest bør blod komme fra slagterier, der er godkendt i henhold til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (3), eller fra faciliteter, der er godkendt og under tilsyn af tredjelandets myndigheder med hensyn til tapning af blod, såsom bedrifter, hvor der holdes dyr på særlige sundhedsmæssige betingelser.
(3)
I kapitel X i bilag VIII til forordning (EF) nr. 1774/2002 er der fastsat krav vedrørende indførsel af horn og hornprodukter (bortset fra hornmel) samt hove og hovprodukter (bortset fra hovmel) bestemt til andre formål end fodermidler, organiske gødningsstoffer eller jordforbedringsmidler.
(4)
Der er fra virksomhedernes side givet udtryk for interesse i at anvende sådanne animalske biprodukter til fremstilling af organiske gødningsstoffer eller jordforbedringsmidler. Afsætning, herunder indførsel, af de pågældende animalske biprodukter bør dog kun være tilladt, hvis produkterne kommer fra dyr, der er egnede til slagtning med henblik på konsum eller ikke udviste kliniske tegn på nogen overførbar sygdom, og hvis de er blevet underkastet en behandling, der reducerer de potentielle sundhedsrisici.
(5)
For så vidt angår horn bør der træffes passende foranstaltninger til at forhindre overførsel af transmissibel spongiform encephalopati (TSE), når hornene fjernes fra kraniet. Den Videnskabelige Styringskomité har afgivet udtalelse om distribution af TSE-infektivitet i drøvtyggervæv (4). I henhold til samme udtalelse skal hornene fjernes, uden at kraniehulen åbnes, for at forhindre krydskontaminering med TSE-agenser.
(6)
Der bør i overensstemmelse hermed indføjes et nyt kapitel XV i bilag VIII til forordning (EF) nr. 1774/2002, hvori der fastsættes sundhedsmæssige betingelser for afsætning, herunder indførsel, af horn og hornprodukter, bortset fra hornmel, samt hove og hovprodukter, bortset fra hovmel, til fremstilling af organiske gødningsstoffer eller jordforbedringsmidler.
(7)
I bilag X til forordning (EF) nr. 1774/2002, som ændret ved Kommissionens forordning (EF) nr. 437/2008 (5), er der fastlagt et enkelt standardsundhedscertifikat for mælk og mælkeprodukter med oprindelse i tredjelande, der ikke er bestemt til konsum, og som sendes til EU eller i transit gennem EU. Kapitel V i bilag VII til forordning (EF) nr. 1774/2002 indeholder specifikke krav vedrørende afsætning og indførsel af mælk, mælkeprodukter og colostrum. I afsnit A, punkt 3, og afsnit B, punkt 1.5, i samme kapitel er der fastsat krav til valle, der skal anvendes til fodring af dyr af arter, der er modtagelige for mund- og klovesyge. Standardsundhedscertifikatet til brug ved indførsel af mælk og mælkeprodukter, der ikke er bestemt til konsum, er fastlagt i kapitel 2 i bilag X til forordning (EF) nr. 1774/2002. De krav til valle, der er fastsat i standardcertifikatet, er strengere end de tilsvarende krav i kapitel V i bilag VII til samme forordning vedrørende valle, der gøres til genstand for samhandel inden for EU. Det pågældende standardcertifikatet bør derfor ændres, således at betingelserne for indførsel af valle ikke er mindre gunstige end dem, der gælder for fremstilling og markedsføring af valle i forbindelse med samhandelen inden for EU. Standardsundhedscertifikatet i kapitel 2 i bilag X til forordning (EF) nr. 1774/2002 bør således ændres.
(8)
I bilag XI til forordning (EF) nr. 1774/2002 er der fastsat lister over tredjelande, hvorfra medlemsstaterne kan tillade indførsel af visse animalske biprodukter, der ikke er bestemt til konsum, under henvisning til Rådets beslutning 79/542/EØF (6), Kommissionens beslutning 97/296/EF (7), Kommissionens beslutning 94/85/EØF (8), Kommissionens beslutning 94/984/EF (9), Kommissionens beslutning 2000/585/EF (10), Kommissionens beslutning 2000/609/EF (11), Kommissionens beslutning 2004/211/EF (12), Kommissionens beslutning 2004/438/EF (13) og Kommissionens beslutning 2006/696/EF (14). Disse retsakter er i vidt omfang blevet ændret eller udskiftet. Bilag XI bør ændres i overensstemmelse med de ændringer, der er foretaget i de pågældende EU-retsakter.
(9)
Der bør fastsættes en overgangsperiode, som løber fra nærværende forordnings ikrafttrædelse, for at give aktørerne den nødvendige tid til at efterkomme de nye bestemmelser, og for at det fortsat kan være muligt at indføre animalske biprodukter til EU i overensstemmelse med forordning (EF) nr. 1774/2002, indtil de ændringer, der gennemføres med nærværende forordning, får virkning.
(10)
Foranstaltningerne i denne forordning i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag VIII, X og XI til forordning (EF) nr. 1774/2002 ændres som angivet i bilaget til nærværende forordning.
Artikel 2
I en overgangsperiode, som udløber den 31. august 2010, accepterer medlemsstaterne sendinger af mælk og mælkeprodukter, serum fra dyr af hestefamilien og behandlede blodprodukter, bortset fra blodprodukter fra dyr af hestefamilien, til fremstilling af tekniske produkter, der ledsages af et sundhedscertifikat, som er behørigt udfyldt og underskrevet i overensstemmelse med den relevante certifikatmodel i henholdsvis kapitel 2, kapitel 4(A) og kapitel 4(D) i bilag X til forordning (EF) nr. 1774/2002 før nærværende forordnings ikrafttrædelse.
Indtil den 30. oktober 2010 accepterer medlemsstaterne sådanne sendinger, hvis de ledsagende sundhedscertifikater er udfyldt og underskrevet før den 1. september 2010.
Artikel 3
Denne forordning træder i kraft på og anvendes fra tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. juli 2010.

Labels: 1
17
0
3
6